
Prologo 


E  edicion  historico  aki  ta  resultado  di  un  esfuerso  grandi  di  hopi  hende. 
Ta  existi  algun  informacion  caba  tocante  Capilla  Santa  Famia,  pero 
esakinan  no  ta  actualisa  of  no  ta  enfoca  specificamente  riba  e  historia 
di  Capilla  Santa  Famia.  P'esey  den  cuadro  di  25  aña  di  existencia  di 
Capilla  Santa  Famia  a  compila  y  produci  e  obra  aki. 

Ta  gradici  e  comision  Capilla  Pos  Chikito  y  Sabana  Basora  pa  nan  logro 
pa  awe  Pos  Chikito  por  tin  su  propio  capilla. 

Un  danki  special  ta  bay  na  tur  parokiano  cu  a  coopera  cu  informacion  y 
potret. 

E  comision  cu  a  elabora  e  buki  a  consisti  di  e  siguiente  personanan: 
Pastoor  Andres  Makowiec;  Gerard  van  Veen;  Bernadine  Richardson; 
Lila  Richardson;  Robby  de  Kort;  Ina  Angela;  Jasmin  Christiaans-Lacle; 
Henery  Christiaans;  Jefferson  Gomez  y  Dufi  Kock. 

E  comision  recaudacion  di  fondo:  Eda  Geerman;  Irena  Geerman;  Elsa 
Croes-Lampe;  Jasmin  Christiaans-Lacle;  Catherine  Tromp;  Malien  Kock 
y  Yvonne  Tjong-A-Jong-de  Kort. 

Un  grupo  grandi  di  boluntario  di  Pos  Chikito  y  Savaneta,  bou  guia  di 
Pastoor  Andres,  a  traha  inmensamente  duro  den  renobacion  di  e 
capilla.  Nan  ta:  Tony  Maduro;  Betto  Henriquez;  Karel  Nicolaas;  Jerry 
Croes;  Isildo  Maduro;  Detty  Vis;  Roy  Vis;  Ronny  Luidens;  Ivan  Maduro; 
Gorge  de  Cuba;  Victor  Larmonie  Jr.,  Manuel  Curiel  y  Thomas  Brete. 

Ta  gradici  tambe  e  otro  comisionnan  y  tur  esnan  cu  a  coopera  cu  e 
preparacion  pa  celebra  e  25  aña  di  capilla. 


Introduccion 


Den  bo  man  bo  tin  un  joya  historico.  E  ta 
relaciona  cu  e  celebracion  di  25  aña  di 
existencia  di  Capilla  Santa  Famia  di  Pos 
Chikito  na  luna  di  april  di  2013.  E 
celebracion  aki  ta  cay  den  marco  di  "AÑA  DI 
FE". 

Mas  cu  25  aña  pasa  e  comunidad  di  Pos 
Chikito  tabatin  fe  cu  nan  por  a  lanta  un  capilla  y  nan  a  logr'e.  Nan  a 
logr'e  pasobra  nan  tabatin  mester  di  dje.  Nan  tabatin  mester  di  dje, 
pasobra  nan  tabatin  fe  den  Dios  y  a  sinti  necesidad  di  un  cas  di  Dios, 
pa  practica  nan  fe  y  busca  manera  di  crece  den  dje. 

Awor,  cu  gratitud,  nos  kier  recorda  tur  esnan  cu  a  traha  na  e  fundeshi 
di  nos  capilla  y  na  e  fundeshi  di  nos  fe. 

Mientras  Papa  Benedicto  XVI  (2005-2013)  ta  yama  nos  pa  purifica  y 
fortifica  nos  fe,  laga  nos  bay  den  historia  di  nos  comunidad  pa  logra  e 
obhetivo  aki  y,  recordando  hende  balente  den  fe,  haya  e  impulso  pa 
wak  nos  futuro  cu  optimismo  y  na  mes  tempo  celebra  e  momento  aki 
cu  gratitud  y  solemnidad. 

Mi  ta  gradici  di  curason  Señor  Adolf  "Dufi"  Kock  y  tur  esnan  cu  a 
colabora  na  e  edicion  di  e  material  historico  aki.  Alabes  ta  invita  un  y 
tur  pa  ricibi  e  joya  aki  cu  agrado  y  respet  pa  nos  historia  y  fe. 

Mi  ta  invita  pueblo  di  Aruba  pa  comparti  cu  nos  e  momento  solem  aki 
den  e  siman  di  14  -  21  di  april  2013. 

Pastoor  Andres  Makowiec 

Historia  di  Capilla  Santa  Famia 

Pos  Chikito,  anteriormente  un  bario  di  Savaneta,  un  bario 
hopi  trankil  y  religioso,  semper  a  depende  di  Savaneta  y 
Santa  Cruz  pa  e  muchanan  por  a  haya  un  educacion  y 
alabes  pa  e  devotonan  por  a  atende  un  Santo  Sacrifico  di 
Misa.  Ta  un  bus  di  Viana  a  uza  e  tempo  ey  pa  transporta  e 
habitantenan  di  Pos  Chikito  na  e  districtonan  aki.  Pero  poco 
poco  e  bario  a  cuminsa  para  riba  su  mes. 

Na  augustus  1971  Kukwisa 
School  a  habri.  Esey  a  haci 
cu  e  muchanan  no  tabatin 
nodo  di  a  bay  scol  te  na 
Savaneta  of  Santa  Cruz  mas. 
Esnan  cu  tabata  biba  panort 
di  caminda  tabata  crusa 
caminda  proteha  pa  e 
luznan  di  trafico,  e  tempo  ey 
e  unico  na  Aruba.  Dia  17  di  september  2008  gobierno 
oficialmente  a  habri  e  turbo  rotonde  di  Pos  Chikito, 
bendiciona  pa  Pastoor  Hercules  Sambajon  y  Pastoor  Jacobo 
"Cobi"  Henricus.  E  brug  di  e  turbo  rotonde  aki  a  facilita  e 
crusamento  di  caminda  cu  mucho  mas  siguridad. 

E  Comision  di  Kleuterschool  bou  guia  di  Sr.  Hipolito  Tromp  a 
percura  pa  e  kleuternan  a  haya  un  luga  tanten  den  Kukwisa 
School. 


Despues  a  bin  cu  e  idea  pakico  no  pone  un 
Santo  Sacrificio  di  Misa  bou  di  e  overdekte 
speelplaats  di  Kukwisa  School.  Asina  tambe, 
dia  14  di  mei  1972,  a  cuminsa  cu  Santo 
Sacrificio  di  Misa  tur  diadomingo  mainta  cu 
laso  directo  cu  Pastoor  Gerard  van  Veen  di 
Savaneta.  Pastoor  G.  van  Veen,  e  tempo  ey 
Pastoor  di  Savaneta,  a  bini  cu  e  idea  pa 
traha  un  centro  (edificio)  funcional  pa  Pos 
Chikito.  E  edificio  su  meta  tabata  pa  tene 
actividadnan  social,  cultural  y  tambe  lo  sirbi 
pa  tene  actividadnan 
religioso  pa  pueblo  catolico 
di  Pos  Chikito,  Sabana 
Basora  y  bisindario.  El  a 
forma  un  comision  mas 
tanto  cu  hendenan  di  Pos 
Chikito  y  Sabana  Basora.  Sr. 

Roberto  "Robby"  de  Kort 
tambe  tabata  forma  parti  di 
e  comision  aki.  Dia  12  di  september  1972  e  comision  a  bin 
hunto  y  Sr.  R.  de  Kort  a  wordo  eligi  como  presidente  di  e 
comision. 

E  comision  aki  a  traha 
plannan  pa  haya  fondo 
pa  por  a  traha  un  edificio. 
Esaki  no  tabata  facil,  pa 
motibo  cu  e  pueblo  no 
tabata  economicamente 
fuerte.  Sinembargo,  e 
comision,  bou  direccion 
di  Sr.  Robby  de  Kort,  a 
cuminsa  cu  hopi  briyo, 
aunke  na  cierto  momento  nan  a  perde  poco  animo. 

Pastoor  G.  van  Veen  ta  conta  cu  ora  a  cuminsa  cu  misa  bou 
overdekte  speelplaats,  semper  el  a  trece  un  tape  recorder 
chikito  pa  por  a  toca  poco  musica  na  varios  momento 
durante  misa.  E  tempo  ey  no  tabatin  cassette  recorder  ainda. 
E  tape  recorder  tabata  poco  primitivo,  pero  a  lo  menos  el  a 
trece  poco  ambiente  religioso.  Coro  Hubenil  Savaneta  di  e 
rumannan  Bernadine  y  Lila  Richardson  tabata  bin  de  bes  en 
cuando  na  ocasionnan  special.  E  coro  tabata  ser  compaña  pa 
guitara  y  otro  instrumentonan  toca  pa,  entre  otro,  Sr.  Edwin 
Kock,  Sr.  Edwin  Tromp  y  Sr.  Fang  Ras.  Esey  tabata  atractivo 
pa  mas  mucha  di  Pos  Chikito  y  Sabana  Basora,  tanto  pa 
mucha  homber  como  pa  mucha  muhe  di  edad  di  10  te  18 
aña,  cu  tambe  kier  a  uni  den  e  grupo.  Asina  a  forma  Coro 
Hubenil  Pos  Chikito.  Nan  tareanan  no  tabata  solamente  di 
canta,  pero  tambe  di  pone  e  stoelnan  cla  pa  cada  misa  y 
warda  nan  bek  despues  di  misa.  Esaki  tabata  un  tarea  cu 

tabata  exigi  hopi  di  Sra.  Ina  Angela  y  su  ayudantenan.  Cada 
diadomingo,  pa  algun  aña  largo,  mester  a  drecha  e  "sala" 
prome  y  despues  di  misa,  pone  e  stoelnan,  altar  y  tur  cos  cu 
tabata  pertenece  na  dje,  pero  tabatin  hopi  yudansa.  Tabatin 
tambe  Papa  Richardson,  Sr.  Sixto  y  Sr.  Esteban  Geerman  cu 
tabata  funciona  como  collectant.  Lamentablemente  hopi  di  e 
grandinan,  cu  tabata  atende  cu  e  Santo  Sacrificio  di  Misa 
bou  di  e  overdekte  speelplaats,  no  tabatin  bida  pa  mira  e 
realisacion  di  e  capilla. 


Dia  Pastoor  W.  "Bruno"  Fick  a 
bin  na  aña  1975,  el  a  haya  cu  e 
coro  tabata  anima  y  trece  hopi 
alegria  na  e  Santo  Sacrificio  di 
Misa.  P'esey  el  a  yama  e  grupo 
Coro  Hubenil  Alegria.  Despues 
nan  a  cambia  e  nomber  pa 
Vosnan  Alegre. 

Dia  19  di  januari  1973,  e 
Statuut  di  e  comision  a  pasa 
oficialmente  door  di  Notario  Sr. 

Raymond  Croes  y  e  comision  a 
haya  e  nomber  "Stichting 
Centro  Parokial  Pos  Chikito  y  Sabana  Basora".  E  comision 
tabata  dirigi  pa  Sr.  Robby  de  Kort  como  presidente  y  hunto 
cu  algun  miembro.  Nan  a  reuni  cu  Sr.  Bredero,  cu  e  tempo 
ey  tabata  representante  di  gobierno  di  Hulanda  pa 


5 


proyectonan  di  desaroyo,  pa  haya  yudansa  financiero,  pero 
no  a  logra.  Esaki  no  a  descurasha  e  comision.  A  organisa 
varios  actividad,  manera:  bingo,  bendemento  di  bolo  y  show 
cultural  pa  haya  fondo  pa  e  añanan  cu  a  sigui.  A  acerca 
varios  instancia  pa  haya  yudansa,  pero  tur  tabata  envano, 
pasobra  pa  straño  cu  e  por  zona,  e  comision  tabata  traha  pa 
un  meta  religioso.  Reunionnan  cu  Osticeba  y  Centro  di  bario 
Pos  Chikito  tampoco  no  a  trece  resultadonan  positivo.  Otro 
problema  cardinal  tabata  e  dificultad  pa  haya  un  pida  tereno, 
mientrastanto  e  poblacion  di  Pos  Chikito  a  sigui  crece  pa 
motibo  di  50  cas  di  pueblo  cu  a  bin  acerca  na  aña  1974. 
Despues  a  bin  tambe  Sabana  Basora  Complex. 

Pa  haya  sa  e  cantidad  di  habitante  di  Pos  Chikito  prome  cu 
1988  tabata  poco  dificil,  ya  cu  e  tempo  ey  Centraal  Bureau 
Statistiek  (CBS-Aruba)  tabata  cay  bou  di  CBS-Antias.  Asina 
nos  por  mira  cu  Censo  1981,  Aruba  a  wordo  parti  den 
solamente  cuatro  region  y  no  a  indica  specificamente  e  parti 
di  Pos  Chikito.  Censo  1991  tabata  e  prome  Censo  cu  CBS- 
Aruba  mes  a  organisa  y  despues  a  organisa  Censo  2000  y 
Censo  2010.  Den  e  tres  censonan  aki  nos  por  a  haya  un 
bista  con  e  poblacion  di  Pos  Chikito  a  sigui  crece  for  di  aña 
1991  pa  2010. 

Homber  Muhe _ Total 

Censo  1991. ...Pos  Chikito . 1159  1093  2252 

Censo  2000 . Pos  Chikito . 1950  2171  4121 

Censo  2010 . Pos  Chikito . 2469  2790  5259 

Na  augustus  1975,  Pastoor  W.  Fick  a  wordo  introduci  den  e 
comision.  Pastoor  W.  Fick  a  reemplasa  Pastoor  G.  van  Veen 
di  parokia  Sagrado  Curason  di  Hesus  di  Savaneta,  cu  a 
wordo  traslada  pa  parokia  di  Oranjestad.  Aki  pastoor  W.  Fick 
a  trece  un  cambio  den  e  proyecto  ya  cu  e  tabata  sinti  mas 
pa  un  capilla.  E  comision  a  bolbe  haci  un  sondeo  y  mayoria 
tabata  prefera  un  capilla  na  luga  di  un  centro.  E  comision  a 
sigui  cu  nan  pensamento,  meta  y  plan  debi  na  e  sosten  di  e 
pueblo  cu  esey  por  wordo  realisa. 

Na  april  1977  a  bolbe  acerca  Notario  Sr.  Raymond  Croes  pa 
haci  cambio  den  e  Statuut  (Statuut  wijziging).  E  comision  a 
haya  e  nomber  di  "Stichting  Capilla  Pos  Chikito  y  Sabana 
Basora".  Awor  e  meta  a  bira  pa  traha  un  capilla  pa  pueblo  di 
Pos  Chikito,  Sabana  Basora  y  bisindario.  Atrobe  a  cuminsa 
cu  recaudacion  di  fondo.  Entre  1979  y  1980,  manera  tur 
fundacion  tin  nan  tempo  bon  y  malo,  e  fundacion  no  a 
funciona  manera  tabata  desea.  Durante  añanan  varios 
miembro  a  bin  y  bay,  pero  esnan  cu  a  keda  no  a  perde  fe  ni 
speransa.  Aki  tabata  trata  di  hende  muhe  y  algun  di  nan 
tabata  di  edad  halto  caba,  pero  balente  y  determina  pa  logra 
nan  meta.  Durante  aña  1982  e  fundacion  tabata  conta  cu 
mas  o  menos  300  contribuyente.  Esaki  tabata  un  bon 
yudansa  pa  e  fundacion. 

A  bin  varios  miembro  nobo  den  directiva  di  e  fundacion.  Un 
comision  special  a  traha  riba  asunto  di  tereno  y,  cu  fe  y 
perseverancia,  a  logra  haya  e  pida  tereno  pa  construi  e 

capilla.  Monseigneur  W.M.  Ellis  a  planta  un  cruz  pabou  di 
Kukwisa  School,  cu  den  futuro  cercano  lo  construi  e  capilla. 

Esaki  a  lanta  e  animo  mas 
ainda  pa  tin  hopi  actividad 
atrobe.  Cada  luna  un  suma  di 
Fls.3,000.00  tabata  drenta  via 
donacionnan.  Tin  parokia  di 
Aruba  a  contribui  tempo  di 
Advent  na  1982  cu  un  suma 
total  di  Fls. 10,800.00.  Pero  ya 
for  di  aña  1972  caba  tabatin  un 
collect  pa  e  mesun  meta.  Asina  cu  e  permit  a  keda  cla, 
construccion  por  a  cuminsa. 

Na  maart  1985  Mgr.  W.M.  Ellis  a  pone  e  prome  piedra  pa  e 
edificio  cu  lo  costa  Fls.200,000.00. 

Na  april  1986  e  fundacion  tabatin  bastante  fondo  cu  por  a 
cuminsa  construi  e  capilla.  E  construccion  a  keda  cla  na 
comienso  di  1988. 

Pa  por  a  haya  un  nomber  pa  e  capilla,  a  lanta  un  comision 
pa  traha  riba  esaki.  E  comision  a  bin  cu  diferente  nomber, 
pero  despues  a  laga  e  pueblo  mes  scoge  un  nomber. 
Mayoria  a  scoge  e  nomber  "Capilla  Santa  Famia".  E  imagen 
di  "Santa  Famia",  cu  tin  den  e  capilla,  a  bin  for  di  un 
convento  di  soeurnan  na  Hulanda.  Amsterdam  Manor  Beach 
Resort  a  tuma  e  encargo  pa  e  imagen  yega  Aruba.  E  imagen 


8 


aki  ta  un  obra  di  man.  Danki  tambe  na  e  frérenan  di  Huize 
de  La  Salle  cu  a  regala  e  altar,  tabernakel,  candelaria,  e 
stashinan,  algun  banki  y  varios  articulo  mas  cu  ta  wordo  uza 
riba  e  altar.  Tambe  algun  banki  a  bin  for  di  San  Pedro 
Hospitaal.  E  klok  tabata  un  donacion  di  Imelda  Hof.  E  pianan 
di  altar  ta  di  un  piedra  special  cu  yama  mergel  (di  Belgie- 
Limburg). 


Dia  3  di  april  1988,  riba  un 
Diadomingo  di  Pasco  Grandi, 
Monseigneur  Ellis,  Obispo  di 
Willemstad,  a  bendiciona  e 
capilla  nobo  den  presencia  di 
e  habitantenan,  cu  tabatin 
hopi  interes,  cu  for  di  aña 
1972  tabata  atende  Santo 
Sacrificio  di  Misa  na  e  scol.  E 
pueblo  di  Pos  Chikito,  Sabana  Basora  y  bisindario  a  pone 
nan  mente  pa  logra  algo  y  nan  a  demostra  esaki,  pasobra 
nan  a  logra  hopi  cos.  E  independencia  no  solamente  a  trece 
cambio  riba  tereno  di  educacion  y  religion,  pero  tambe  riba 
otro  tereno  unda  Pos  Chikito  a  logra  para  riba  su  mes. 

Durante  añanan  ta  hopi  baby  a  batisa  y  hopi  mucha  a  ricibi 
nan  Prome  Santa  Comunion  y  Confirmacion  na  e  capilla.  E 
prome  acto  di  entiero  na  Capilla  Santa  Famia  tabata  di  Sra. 
Presentacion  Croes-Jansen,  casa  di  Sr.  Vicente  Croes,  dia  9 
di  april  1988. 

Bernadine  y  Lila  Richardson. 


E  prome  matrimonio  na 
capilla  tabata  10  di  juni 
1988.  Sr.  Sharles  J.G.  de 
Palm,  yiu  di  Sr.  Bibi  de  Palm 
y  Sra.  Selma  Martijn  a  casa 
cu  Srta.  Astrid  B.  Tromp,  yiu 
di  Sr.  Rosendo  Tromp  y  Sra. 
Juliana  Tromp-Rasmijn.  E 
ceremonia  aki  a  wordo  canta 
pa  e  coro  di  e  rumannan 


Pos  Chikito  ta  orguyoso  di 
tin  su  prome  Sacerdote 
Arubiano,  Pastoor  Jacobo 
"Cobi"  Henricus  cu  a  ser 
ordena  como  Diacono  na 
Capilla  Santa  Famia  dia  1  di 
december  1995. 

Mirando  cuanto  persona  ta 
bishita  nos  capilla  y  tambe  mirando  con  pueblo  di  Pos 
Chikito  y  Sabana  Basora  ta  creciendo,  nos  anhelo  ta  pa  un 
dia  Pos  Chikito  lo  por  bira  un  parokia.  P'esey  ta  haci  un 
peticion  na  nos  hobennan  pa  nan  involvi  nan  mes  mas  den  e 
actividadnan  di  parokia  na  bienestar  di  nos  capilla  y  nos 
bario. 

Aunke  Mgr.  Ellis  (1973-2001)  no  ta  cu 
nos  mas,  nos  mester  record'e  den  nos 
memoria  como  un  persona  cu  a  haci 
hopi  pa  realisacion  di  e  capilla.  Pastoor 
Gerard  van  Veen  (1972-1975)  y  W. 
Bruno  Fick  (1975-1988)  kendenan 
tabata  e  motornan  tras  di  e  proyecto  aki. 
Pastoor  Rene  Villamora  (1988-1992)  cu 
semper  cu  hopi  amor  a  tene  Santo 
Sacrificio  di  Misa.  Pastoor  Juancho 
Pilongo  (1992-2002),  Pastoor  Hercules 
Sambajon  (2002-2010),  Pastoor  Toti  Fuentebella  (2010- 
2011)  y  actualmente  Pastoor  Andres  Makowiec  (2011- 
presente)  pa  nan  contribucion.  Na  tur  miembro  y 
specialmente  na  e  damanan  balente  cu  den  tempo  bon  y 
malo  a  keda  traha  cu  e  mesun  amor  pa  nos  capilla.  Nos 
pensamento  ta  bay  pa  Sr.  Edi  Maduro  cu  a  traha 
inmensamente  riba  construccion  di  e  capilla  aki.  Sra.  Ina 
Angela  y  su  ayudantenan  cu  semper  a  percura  pa  nos  capilla 
tabata  prepara  pa  e  actividadnan  religioso.  Tambe  nos  ta 
gradici  e  rumannan  Lila  y  Bernadine  Richardson  y  nan  coro  y 
alabes  na  tur  grupo  cu  a  participa  na  e  actividadnan. 

Nombernan  di  e  miembronan  di  e  comision  cu  a  traha  duro 
durante  añanan  pa  realisacion  di  nos  capilla  y  cu  tabata  te 
na  ultimo:  Sr.  Roberto  "Robby"  de  Kort;  Sra.  Juliana  "Chichi" 
Tromp-Rasmijn;  Sra.  Ina  Angela;  Sra.  Irena  Geerman; 
Sra.  Maria  Kock;  Sr.  Jani  Ras;  Sr.  Gabriel  (Eli)  Thijsen; 

Sra.  Rosenda  Maduro  (qepd);  Sr.  Luis  Kock;  Sr.  Edi  Maduro 
(qepd);  Sr.  Cristobal  "Crismo"  Werleman;  Sra.  Chichita 
Croes  (qepd)  y  Sr.  Edmundo  (Eddy)  de  Kort;  Sr.  Hilario  Thiel; 
Sra.  Alida  "Lily"  Marval. 

Dia  3  di  april  2013  ta  net  25  aña  pasa  cu  e  capilla  a  ser 
bendiciona.  Danki  na  e  insistencia  di  nos  devotonan  di  Pos 
Chikito,  Sabana  Basora  y  bisindario,  bou  guia  di  Sr.  R.  de 
Kort,  su  comision  y  otronan,  nos  por  celebra  e  di  cinco  lustro 
di  nos  Capilla  Santa  Famia.  Ta  un  bon  momento  pa  nos 
recorda  hopi  di  e  grandinan,  cu  no  ta  cu  nos  mas,  cu  a  traha 
duro  pa  realisacion  di  e  proyecto  aki,  di  cua  awe  nos  tur  por 
ta  orguyoso  di  tin  e  bunita  capilla  aki  y  ta  forma  parti  di 
historia  di  nos  pais.  Ban  sigui  cuida  nos  Cas  di  Dios  pa  asina 
nos  por  sigui  practica  nos  fe  y  busca  manera  pa  sigui  crece 
den  dje. 

Ceremonia  di  ponemento  di  e  prome  piedra 


Sr.  Robby  de  Kort  dirigiendo  su  mes  na  e  ceremonia 
di  ponemento  di  e  prome  piedra 

Mgr.  W.M.  Ellis  na  ponemento  di  e  prome  piedra 


Devotonan  den  celebracion  di  spantenbier 

Capilla  bou  construccion 


Procesion  pa  bendicionamento  di  e  capilla 

Mgr.  Ellis,  Pastoor  Fick  y  comision  rumbo  pa  e  capilla 


Mgr.  Ellis  bendicionando  rond  di  e  capilla 

Hobencita  Maureen  Croes  entregando  e  yabi  na  Obispo 

Sr.  R.  de  Kort  dirigiendo  su  mes  na  e  devotonan 

Obispo  resando  dilanti  Santa  Famia 

Obispo  Ellis,  Pastoor  Fick  y  comision  durante  misa 


Comision  y  devotonan  durante  bendicionamento 

Un  brindis  na  cas  di  e  presidente 


Comision  cu  Pastoor  Fick  dilanti  di  capilla 

Durante  añanan  masha  hopi  mucha  a  ricibi  nan 
Prome  Santo  Comunion  na  e  capilla 


Capilla  prome  cu  renobacion 


Capilla  completamente  renoba 

